Afrikaans Archives - Page 3 of 3 - Wendy Maartens
TuisAfrikaans Page 3
Kerneels en die Krismisengel
Die agtjarige Kerneels kuier graag saam met oom Sol, die veiligheidswag. Oom Sol leer hom van die Aandster en die Melkweg, Orion en die Skerpioen, en op Oukersaand wil Kerneels weet watter ster is die Betlehemster. "Ek dink hy het verskiet en in miljoene stukkies opgebreek," sê oom Sol. "Elke stukkie het iewers in iemand se hart vasgesteek en help ons om mekaar lief te hê."
Toe Kerneels wil weet of mens 'n engel sal sien as jy in 'n regte vuurpyl na die sterre toe gaan, lag oom Sol net. Maar op Kersoggend het hy 'n verrassing vir Kerneels. Dis 'n boodskap van 'n engel …
Ook beskikbaar as Chris and the Christmas Angel.
Illustrasies deur Anneliese Voigt-Peters
Protea Boekhuis, 2017
Wanneer jy aan die diere in die Bybel dink, wat kom eerste in jou gedagtes op? Is dit dalk die diere in Noag se ark, of miskien die donkie waarop Jesus by Jerusalem ingery het? Die Bybel is vol stories oor wonderlike diere!
Leer in 30 stories uit die Ou en Nuwe Testament oor al die fantastiese diere wat God gemaak het. Kom saam op 'n prettige avontuur, en ontdek allerhande interessante feite oor diere, soos hoekom akkedisse soms hulle sterte verloor of hoekom donkies sulke groot ore het. Besige bytjies sal ook in elke storie 'n oulike idioom leer wat deur die dier geïnspireer is, soos: Wat beteken dit as iemand sê jy sit soos 'n koggelmander op 'n klip?
In 'n japtrap sal jy alles oor die diere in die Bybel leer!
Catherine Groenewald van Stellenbosch het gesorg vir die lieflike illustrasies.
Uitgegee deur Cum/Christian Art.
Ook beskikbaar as Animals of the Bible.
Het jy geweet God gebruik sy engele om spesiale werke te doen?
Hy het engele gebruik om vir Daniël in die leeukuil te beskerm. Hy het ook engele gestuur om vir Jesus in die woestyn te gaan sorg. God het selfs 'n engel gestuur om vir Petrus uit die tronk te gaan red.
In 18 opwindende stories uit die Ou en Nuwe Testament sal jy ontdek hoe engele lyk, wat hulle name is en hoe God hulle gebruik om sy mense te help. Jy kan selfs leer om jou eie kaartjie met 'n opwip-engel te maak deur die instruksies agter in die boek te gebruik.
Ook beskikbaar as Angels of the Bible.
God gebruik gewone kinders om buitengewone dinge te doen. Hy gebruik 'n 8-jarige Josia om die mense terug te bring na Hom toe, en vir Dawid om teen Goliat te veg. God het selfs groot planne gehad vir die baba Moses terwyl hy nog in 'n mandjie op die Nylrivier gedryf het. Regtig! Moses het later God se mense uit Egipte gelei na die Beloofde Land toe.
Ontdek die spesiale plan wat God vir gewone kinders in die Bybel gehad het in 19 stories propvol avontuur uit die Ou en Nuwe Testament. Net soos God vir elkeen van hulle 'n spesiale plan gehad het, het Hy ook vir jou 'n spesiale plan!
Ook beskikbaar as Children of the Bible.
My Eerste Diere-atlas
Ontdek diere van regoor die wêreld met hierdie fantastiese diere-atlas propvol asemrowende feite oor die diere wat op die verskillende vastelande voorkom, en Suid-Afrika se ryk verskeidenheid dierelewe. 'n Wonderlike feiteboek vir kinders wat gretig is om meer oor die wêreld te leer – en 'n naslaanbron wat op elke skoolkind se boekrak hoort!
Ook beskikbaar as My First Animal Atlas.
Dagstukkies vir Klein Hartjies
Het jy geweet? God is so lief vir jou dat Hy jou naam in sy handpalm geskryf het, en niks kan dit uitvee nie.
Hy praat elke dag met jou. Soms fluister God diep in jou hart. Dan voel dit soos skoenlappervlerkies wat saggies roer. Ander kere stuur Hy vir jou 'n boodskap met 'n geel herfsblaar. Of Hy sing vir jou 'n liedjie op die wysie van die wind. Hy kan selfs briefies met seemeeuspore in die sand skryf!
In Dagstukkies vir Klein Hartjies neem Wendy Maartens jong kinders op 'n unieke ontdekkingstog deur die natuur om God se liede en sorg te ontdek en 'n onontbeerlike deel van hul vormende geloofswêreld te maak.
Die allermooiste kunswerke deur Natalie en Tamsin Hinrichsen maak hierdie uitsonderlike boek nog spesialer vir klein hartjies.
Elkeen van die 50 dagstukkies het 'n Bybelvers, iets om te doen, iets om oor te dink en 'n gebedjie. Die muis wat in elke storie wegkruip, maak die boek op 'n prettige manier interaktief en leer kinders om op detail te konsentreer.
Grootte: 165 x 205 mm
ISBN 978 1 4316 1323 6
Ook beskikbaar in Engels as: Daily Devotions for Little Hearts
Uitgewer: Christian Art Publishers (CUM)
Kom reis saam op 'n towertapyt en ontdek kinders van regoor die wêreld se gunsteling-stories.
Vind uit waarom Dassie nie 'n stert het nie (Suid-Afrika), word opnuut bekoor deur die geliefde sprokie van Doringrosie (Frankryk), kom stap saam met die drie Rammetjies Rof oor die nare ou trol se brug (Noorweë) en vind uit wat gebeur wanneer drie blinde mans op 'n dag 'n olifant teëkom (Indië).
In hierdie pragtige geïllustreerde boek het die meester-storieverteller Wendy Maartens 33 klassieke stories bymekaargemaak wat al eeue lank in verskillende lande vertel word. Daar is stories uit elke uithoek van die wêreld – van Duitsland tot Denemarke, Italië tot Israel, Egipte tot Groenland.
Perfek vir voorlees of selflees. 'n Fantastiese geskenk vir enige jong storieliefhebber!
Towertapyt word deur Lapa uitgegee.
Wendy Maartens leef haar passie in Bybelstories vir Kinders uit deur op 'n vars en besondere manier 'met woorde te skilder'. Haar stories uit die Ou en Nuwe Testament help kinders om van kleins af met oorgawe te leef, onvoorwaardelik lief te hê en maklik te vergewe, net soos Christus. Dié stories maak jou opgewonde oor God, die wonderlike wêreld en sy mense. Hy is immers 'n God van liefde, 'n God wat glimlag en 'n God wat vergewe. Die kombinasie van Wendy se persoonlike Bybeltaal en die moderne en kleurvolle illustrasies van Marie Prinsloo gee kinders 'n kreatiewe en onbevange insig in geloofsfeite en vraagstukke oor die groot onbekende wêreld.
Grootte: 280 x 195mm
Waarom Kameelperd se nek so lank is en ander dierestories
Waarom lag Tarentaal so lekker? Waarom is Volstruis se nek so lank? Waarom kom Uil net snags uit? Waarom is Leeu en Vlakvark kwaaivriende? Waarom het Bobbejaan 'n sekelstert?
In hierdie prettige storieboek vertel Wendy 'n paar van die lekkerste volksverhale uit ons Afrika-diereryk, op haar kenmerkende toeganklike, humoristiese manier. Die 25 stories is perfek vir voorlees en selflees – en is 'n besliste moet-hê-item op elke kind se boekrak!
Grootte: 210 x 280mm
ISBN: 978 0 7993 7397 4
Hierdie omvangryke, pragtig geïllustreerde versameling klassieke Afrikaanse rympies beloof ure se pret vir jonk en oud! Daar is bekende versies en minder bekendes, tergrympies en raaiselrympies, volksliedjies en lawwe sêgoed, aksierympies en tongknopers, gebedjies en slaaptydrympies. Siembamba: Immergroen rympies vir kinders is beslis 'n moet-hê-boek vir elke Afrikaanse gesin se boekrak.
"Nerens maar nêrens op ons winkelrakke is 'n boek met hierdie kosbaarhede nie. Dit hoort saam in een skatkis." ~ www.maroelamedia.co.za